Kaapse spanne nie goed genoeg | News24
Kaapse spanne nie goed genoeg
Drie Kaapse klubspanne, onder meer twee wat verlede jaar ’n franchise gekoop het – Devonshire Rovers (Hellenic) en Cultural Roots (ASD Cape Town) – en Milano United, het hul status in die tweede liga van Safa se ABC Motsepe se Wes-Kaapse streekkompetisie verloor.
Die bogenoemde spanne is gerelegeer en sal nou in die nuwe seisoen later vanjaar in Safa Kaapstad se SAB-derdeliga hul sokker moet speel. Santos wat uit die nasionale eerste liga (NFD) gerelegeer is en die twee gepromoveerde spanne – Hout Bay United en Royal Blues – sal in die tweede liga speel.
Die ligakampioen Zizwe United moet nou ook terugkeer na die Wes-Kaapse tweede liga nadat hy nie gepromoveer is by die nasionale uitspeelrondes in Oos-Londen nie.
Dis belangrik om te noem dat die Wes-Kaapse kampioene – Glendene United, Steenberg United en nou Zizwe United – in die laaste drie jaar by die nasionale uitspeelrondes in onderskeidelik Kimberley, Bloemfontein en Oos-Londen nie teen sy KwaZulu-Natalse teenstanders kon wen nie.
En dit is nie omdat hierdie spanne nie genoeg tyd gehad om voor te berei nie.
Die groot probleem is dat KwaZulu-Natal en tot ’n mate die Oos-Kaapse kampioene, die Kapenaars vasgevat en gedwing het om tweede viool te speel.
Dit is slegs Hout Bay United (2017), Jomos Power (2016), Royal Blues (Sentraal-Karoo) en Stellenbosch se United FC (Kaapse Wynland) wat die afgelope paar jaar sukses in die SAB-derdeliga se Wes-Kaapse provinsiale promosie-uitspeelrondes kon behaal deur gepromoveer te word na die tweede liga.
Die meeste van die Kaapse breiers glo egter dat hulle spelers by die uitspeelrondes ’n gebrek aan afronding toon en ook weens swak verdediging doele afstaan en sodoende wedstryde verloor of onnodige punte prysgee.
Mike Lukukhuene, breier van Steenberg United, is van mening dat daar binnekort drie tot vier Wes-Kaapse spanne in die tweede liga gaan speel indien die Wes-Kaapse verteenwoordigers by die nasionale uitspeelrondes nie sterk genoeg is om teen die beste spanne mee te ding nie.
Die 16 klubspanne wat in die 2017/2018-seisoen in Safa se Wes-Kaapse streek meeding, is: Zizwe United, Steenberg United, Glendene United, The Magic, Grassy Park United, Ikapa Sporting, Ajax Cape Town, Crystal Palace, United FC, Barcelona, FC Cape Town, Jomos Power, Atlantic Nacional, Hout Bay United, Royal Blues en Santos.